b'\n_START_ARTICLE_\nNiels Olsen (skuespiller)\n_START_SECTION_\nKarriere\n_START_PARAGRAPH_\nNiels Olsen blev uddannet fra Statens Teaterskole i 1987. \xc3\x85rene efter var han mest kendt som satire-skuespiller i tv\'s Den gode, den onde og den virk\'li sjove samt TV-ansjosen._NEWLINE_Fra midt i 1980\'erne indledte han et samarbejde med kollegaen Thomas M\xc3\xb8rk i duoen i forestillingen Cirkus Montebello. Siden fik Niels Olsen engagement ved Aalborg Teater og blev ansat p\xc3\xa5 flere k\xc3\xb8benhavnske teatre._NEWLINE_Olsen har medvirket i Cirkusrevyen i 1993-1996, 1998-2000, hvor han ogs\xc3\xa5 instruerede den, samt i 2012-2013. Allerede efter sin f\xc3\xb8rste medvirken i 1993 blev han k\xc3\xa5ret som \xc3\x85rets Dirch ved Revyernes Revy. I 2014 modtog han \xc3\x85rets \xc3\x86reskunstner ved samme prisuddeling._NEWLINE_Siden 1994 har han v\xc3\xa6ret en fast del af komikerkvartetten \xc3\x98rkenens S\xc3\xb8nner sammen med S\xc3\xb8ren Pilmark, Henrik Koefoed og Asger Reher. Han overtog Flemming Enevolds plads, der havde v\xc3\xa6ret med i det allerf\xc3\xb8rste show i 1991, og Olsen spiller bl.a. logens stortalende meester logen Khamel Ull-Zuut._NEWLINE_I 1997 modtog han Teaterflisen som den f\xc3\xb8rste modtager efter en landsd\xc3\xa6kkende folkeafstemning. I 1998 udgav den danske popgruppe tv\xc2\xb72 nummeret "Der g\xc3\xa5r min klassel\xc3\xa6rer", hvor han spillede den omtalte klassel\xc3\xa6rer i den tilh\xc3\xb8rende musikvideo._NEWLINE_Derudover udg\xc3\xb8r han 1/5 af holdet bag den improviserende teatergruppe, som har lavet S\xc3\xa5 hatten passer, Hatten Rundt og Hatten I Skyggen. Det er ogs\xc3\xa5 de fem, der har lavet Andersens julehemmelighed. I 2014 og igen i 2016 medvirkede Olsen i revyen Tam Tam i Glassalen; Olsen har ogs\xc3\xa5 skrevet flere tekster til forestillinger._NEWLINE_Ud over sit arbejde med de komiske roller har han ogs\xc3\xa5 spillet i filmene Det store flip og Susanne Biers Den eneste ene, som blev hans kunstneriske gennembrud: 1 mio. danskere s\xc3\xa5 filmen og h\xc3\xb8rte "Niller" tale om k\xc3\xb8kkener. Han modtog i 2000 en Robert for bedste mandlige hovedrolle. I 2005 stod han p\xc3\xa5 scenen i Forum som "Niller" igen i Den Eneste Ene \xe2\x80\x93 The Musical, der fik en Reumert for \xc3\x85rets Bedste Musical._NEWLINE_Han har ogs\xc3\xa5 medvirket til ny-indspilningerne af Far til fire-filmene samt anden generation af Min s\xc3\xb8sters b\xc3\xb8rn optaget fra 2001-2004, hvoraf den f\xc3\xb8rst fik Robert for \xc3\xa5rets b\xc3\xb8rne- og familiefilm i 2002._NEWLINE_Han har medvirket i flere tv-serier heriblandt Rejseholdet, Kr\xc3\xb8niken samt julekalenderne Andersens julehemmelighed og Alletiders jul og Nissernes \xc3\x98._NEWLINE_I \xc3\xa5r 2013 spillede Niels Olsen sin anden musical ved navn Shrek The Musical, hvor han spiller hovedrollen Shrek._NEWLINE_Olsen modtog 20.000 kr fra Georg Philipps Fond i 2017. I 2018 annoncerede Susanne Bier, at hun havde f\xc3\xa5et Olsen til at spille med i en musicaludgave af hendes film Den skaldede fris\xc3\xb8r. Olsen skal spille den ene hovedrolle, Philip, som oprindeligt blev spillet af Pierce Brosnan. Musicalen f\xc3\xa5r premiere i 2020.\n_START_SECTION_\nPrivat\n_START_PARAGRAPH_\nSiden 1992 har Niels Olsen v\xc3\xa6ret gift med skuespillerinden Joy-Maria Frederiksen. Sammen har de datteren Rosa (f. \xc3\xa5r 2000).'